เบิกงบรัฐสุดอืดคลังกลัวศก.หด
คลังวิตก เบิกจ่ายงบลงทุนรัฐอืดหนัก หวั่นทำเศรษฐกิจสะดุด
29 ต.ค. 2565

คลังวิตก เบิกจ่ายงบลงทุนรัฐอืดหนัก หวั่นทำเศรษฐกิจสะดุด
นายเอกนิติ นิติทัณฑ์ประภาศ รองผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยปี 2557 จะขยายตัวไม่ถึง 1.4%   ตามที่ สศค.คาดการณ์ไว้ เนื่องจากการเบิกจ่ายงบลงทุนของประเทศยังมีปัญหาน้อยกว่าที่ตั้งเป้าไว้มาก โดยการเบิกจ่ายงบประมาณปี 2558 ถึงวันที่ 5 ธ.ค. 2557 วงเงิน 2.57 ล้านล้านบาท เบิกจ่ายได้ 5.5 แสนล้านบาท หรือ 21.38% ต่ำกว่าเป้าที่ตั้งไว้ประมาณถึง 35%
ทั้งนี้ เป็นการเบิกจ่ายงบประจำ 2.13 ล้านล้านบาท ทำได้ดีเบิกจ่ายได้ถึง 5.25 แสนล้านบาท หรือ 24.68% แต่การเบิกจ่ายงบลงทุน 4.44 แสนล้านบาท เบิกจ่ายได้ 2.51 หมื่นล้านบาท หรือ 5.65% เท่านั้น
ขณะที่งบเหลื่อมปี ตั้งแต่ปี 2551-2557 วงเงิน 3.25 แสนล้านบาท เบิกจ่ายได้ 5.24 หมื่นล้านบาท หรือ 16.10% ส่วนงบไทยเข้มแข็งที่โยกมาใช้ในโครงการใหม่วงเงิน 1.5 หมื่นล้านบาท ยังไม่มีการเบิกจ่าย เพราะรอให้คณะรัฐมนตรี (ครม.) เห็นชอบโครงการ
นายเอกนิติ กล่าวว่า การเบิกจ่ายงบลงทุนภาครัฐมีความสำคัญกับเศรษฐกิจ แม้ว่าจะมีสัดส่วนมูลค่า 5-6% ของผลิตภัณฑ์มวลรวมในประเทศ (จีดีพี) เทียบกับการส่งออกและการท่องเที่ยวที่มีมูลค่า 70% ของจีดีพี หรือการบริโภคภาคเอกชนที่มีมูลค่า 50% ของจีดีพี แต่การใช้จ่ายภาครัฐจะช่วยสร้างความเชื่อมั่นให้ภาคเอกชนลงทุนตาม และยังเป็นการสร้างขีดความสามารถการแข่งขันของประเทศให้ยั่งยืนในอนาคต
"เศรษฐกิจที่ขยายตัวได้ทุกวันนี้ เพราะกินบุญเก่าที่เหลือน้อยลงทุกที ทำให้เศรษฐกิจโตน้อย ต่ำกว่าศักยภาพที่ต้องโตกว่า 4% ต่อปี หากปล่อยให้เป็นเช่นนี้ ไม่มีการเร่งลงทุนโครงสร้างพื้นฐาน เศรษฐกิจในอนาคตก็ไม่รู้จะเอาอะไรมาโต" นายเอกนิติ กล่าว
นายเอกนิติ กล่าวอีกว่า การลงทุนภาครัฐที่อยู่ 5-6% ของจีดีพี ไม่มีการขยายตัวเพิ่มต่อเนื่องมานานหลายปี ดังนั้นรัฐบาลต้องเร่งลงทุน ทั้งโครงการสร้างพื้นฐานด้านคมนาคม 2.4 ล้านล้านบาท รวมถึงการลงทุนด้านการศึกษาและด้านอื่นๆ